In nomine Domini amen. Anno Incarnationis Domini millesimo ducentesimo septuagesimo sexto mense decembri nos Andreas dictus de Tilicastro dolearius burgensis Diuionensis et Oudoenos eius uxor notum facimus omnibus presentes litteras inspecturis quod nos sponte prouide sine circumuentione aliqua considerata utilitate nostra damus concedimus et quittamus in puram et perpetuam elemosinam donatione irreuocabili facta inter uiuos religiosis uiris magistro et fratribus domus Dei de Tilicastro pro eis et eorum successoribus tres petias uinearum prout eas tenebamus tempore confectionis presentium litterarum; quarum duæ sitæ sunt in finagio Genrei una scilicet in loco ubi dicitur en Esteloies iuxta uineam Naui Gelefroy ex una parte et iuxta uineam Moingeon dicti la Geothe ex altera et alia in loco ubi dicitur en Bordeneal iuxta uineam Bobelini dicti Moingette et iuxta uineam dicti Moingeon la Geothe ex altera; et alia que fuit Moingati matricularii de Tilicastro sita est in finagio Diuionense ubi dicitur en Polmeres iuxta uineam heredum Terrici Borioise ex altera; item et omnes actiones quas habebimus et habere possumus et debemus erga personas a quibus emimus uineas supradictas. Quare de supradictis tribus petiis uinearum dictos magistros et fratres pro eis et eorum successoribus corporaliter inuestiuimus per inuestituram dictarum prœsentium quas habebamus ex emptionibus uinearum prœdictarum ita quod non teneamur de exactione dictarum uinearum, promittentes quilibet nostrum insolidum et pro toto sub obligatione bonorum nostrorum omnium mobilium et immobilium prœsentium et futurorum et per sacramentum nostrum corporaliter super sancta Dei euangelia prestitum prœdicta omnia et singula prout in prœsenti concessione donata firmiter tenere et inuiolabiliter et perpetuo obseruare et in nullo per nos uel per alios contra ire de cœtero tacite uel expresse. Renuntiantes in hoc facto sub uirtute prestiti iuramenti exceptionibus doli mali uel lœsionis in factum fori priuilegio omnibus iuribus in fauorem mulierum introductis omni consuetudini et statuto loci et patriæ omnibus exceptionibus et allegationibus totius iuris canonici et ciuilis et consuetudinis et facti; uolentes nos compelli ad prœmissorum obseruantiam tanquam ex re adiudicata per curiam domini ducis Burgundiæ cuius iuridictioni quo ad hoc supponimus nos et nostros heredes. In quorum testimonium litteris istis sigillum dictæ curiæ supplicauimus et obtinuimus apponi. Actum in presentia Boneti notarii Diuionensis Guillelmi dicti Beiart et Dominici Candelarii testium ad hoc uocatorum anno et mense prædictis.